ধানবাদ

ধানবাদ হল ভারত এর ঝাড়খণ্ড রাজ্যের দ্বিতীয় বৃহত্তম মহানগর ও শিল্প শহর। এটি "ভারতের কয়লার রাজধানী" হিসাবে সকলের কাছে পরিচিত। ধানবাদ পশ্চিমবঙ্গ-ঝাড়খণ্ড সীমান্তের কাছে অবস্থিত। এটি জনসংখ্যার দিক থেকে ভারতের ৪২ তম মহানগর এবং পূর্ব ভারত এর একটি গুরুত্বপূর্ণ শহর।

ভূগোল উপাত্ত
শহরটি সমুদ্র পৃষ্ঠ থেকে ২২২ মিটার উচ্চতায় অবস্থিত। এই শহর ২৩.৮ উত্তর ও ৮৬.৪৫ পূর্বে অবস্থিত। ধানবাদ ছোটনাগপুর মালভূমির উপর অবস্থিত।

 জনসংখ্যা
২০১১ সালের জনগণনায় জানা গেছে এই মহানগরের মোট জনসংখ্যা ১১,৯৫,২৯৮ জন। মোট জনসংখ্যার ৫৩% পুরুষ ও ৪৭% নারী। এই শহরে ১০০০ জন পুরুষ প্রতি নারীর সংখ্যা ৯০৪ জন যা জাতীয় হার (৯৩৩) এর কম। এই শহরে ৫ বছরে কম বয়সের জনসংখ্যা মোট জনসংখ্যার ১০.৫৭%।

শিক্ষা প্রতিষ্ঠান
মহাবিদ্যালয় ও বিশ্ববিদ্যালয়
 ইন্ডিয়ান ইনস্টিটিউট অফ টেকনোলজি, ধানবাদ
 বিরসা ইনস্টিটিউট অফ টেকনোলজি, সিন্দ্রি
 গুরু নানক কলেজ
 লয় কলেজ ওফ ধানবাদ
 পাটলিপুত্র মেডিকেল কলেজ হসপিটাল
 রাজা সিভা প্রসাদ কলেজ

বিদ্যালয়
 টাটা ডি.এ.ভি স্কুল
 দিল্লি পাবলিক স্কুল, ধানবাদ
 ঝরিয়া রাজ উচ্চ বিদ্যালয়
 ঝরিয়া গুজরাটি হিন্দি উচ্চ বিদ্যালয়

অর্থনীতি
ধানবাদ শহরের অর্থনীতি গড়ে উঠেছে প্রধানত শহরের পার্শ্ববর্তী এলাকার খনি ও খনিজ শিল্পকে কেন্দ্র করে। এখানে উৎপাদিত খনিজ দ্রব্যের মধ্যে প্রধান হল কয়লা। এই পদার্থটিই এই শহরের অর্থনীতির মূল চালিকা শক্তি। এই শহরের কয়লা খনি গুলি থেকে কয়লা উৎপাদনে যুক্ত রয়েছে টাটা স্টিল, ভারত কোকিং কোল লিমিটেড (বিসিসিএল), ইস্টার্ন কোলফিল্ড লিমিটেড এবং ইন্ডিয়া আয়রন এন্ড স্টিল কোম্পানি (আইআইএসও)। খনি শিল্পই এখানকার কর্মসংস্থান যোগায়। এছাড়া এখানে আবাসন শিল্পও গড়ে উঠছে ধীরে ধীরে।

পরিবহন
সড়ক পথ
এই শহরের মধ্য দিয়ে চলে গেছে ১৯ নং জাতীয় সড়ক (পূর্ব নাম এনএইচ২) ও ১৮ নং জাতীয় সড়ক (পূর্ব নাম এনএইচ৩২)। এই দুই জাতীয় সড়ক ধানবাদকে রাজ্যের রাজধানী রাঁচি ও শিল্প শহর জামশেদপুর এর সঙ্গে সংযোগ ঘটিয়েছে। এই জাতীয় সড়ক দ্বারা আসানসোল, কলকাতা, দিল্লি, পাটনা প্রভৃতি শহরের সঙ্গে ধানবাদ শহর যুক্ত রয়েছে।এছাড়া রাজ্য সড়ক দ্বারা শহরটি পুরুলিয়া, হাজারিবাগ প্রভৃতি শক্ষরের সঙ্গে যোগাযোগ রক্ষা করে। এই শহরের মধ্য দিয়ে চলে গেছে কলকাতা ও দিল্লিকে যুক্তকারী স্বর্ণ চতুর্ভুজ নামক মহাসড়ক।

রেলপথ
এই শহরের প্রধান রেল স্টেশন হল ধানবাদ রেলওয়ে স্টেশন। এই রেল স্টেশনটি পূর্ব ভারতের একটি গুরুত্বপূর্ণ রেল স্টেশন। এই শহরের মধ্য দিয়ে চলে গেছে হাওড়া-দিল্লি মুখ্য রেলপথ আর এই লাইনের উপর অবস্থিত ধানবাদ রেলওয়ে স্টেশন। এই রেলওয়ে স্টেশনে মোট ৯ টি প্লাটফর্ম রয়েছে। এই শহরে রয়েছে ধানবাদ রেলওয়ে বিভাগ। এই রেলওয়ে বিভাগটি মুম্বাই রেলওয়ে বিভাগ এর পর দেশের দ্বিতীয় বৃহত্তম রেলওয়ে বিভাগ। ধানবাদের সঙ্গে দেশের বিভিন্ন প্রন্তের রেল যোগাযোগ রয়েছে।

বিমানবন্দর
এই শহরে একটি বেসরকারি বিমানবন্দর রয়েছে। এছাড়া রাঁচি বিমানবন্দর, দুর্গাপুর বিমানবন্দর ও কলকাতা বিমানবন্দর দ্বারা এই শহরের বিমান যোগাযোগ সম্পন্ন হয়।

আরও দেখুন
 বোকারো স্টিল সিটি

তথ্যসূত্র


বিষয়শ্রেণী:ধানবাদ জেলা
বিষয়শ্রেণী:ভারতের মহানগর